CELEX: 32014R0754
Language: sk
Date: 2014-07-11 00:00:00
Title: Vykonávacie nariadenie Komisie (EÚ) č. 754/2014 z  11. júla 2014 o zamietnutí povolenia Pediococcus pentosaceus (NCIMB 30068) a  Pediococcus pentosaceus (NCIMB 30044) ako kŕmnych doplnkových látok  Text s významom pre EHP

12.7.2014   
            
            
               SK
            
            
               Úradný vestník Európskej únie
            
            
               L 205/10
            
         VYKONÁVACIE NARIADENIE KOMISIE (EÚ) č. 754/2014
   z 11. júla 2014
   o zamietnutí povolenia Pediococcus pentosaceus (NCIMB 30068) a Pediococcus pentosaceus (NCIMB 30044) ako kŕmnych doplnkových látok
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
   keďže:
   
               (1)
            
            
               V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj podmienky a postupy udeľovania alebo zamietania takýchto povolení. Článok 10 ods. 7 nariadenia (ES) č. 1831/2003 v spojení s článkom 10 ods. 1 až 4 obsahuje konkrétne ustanovenia týkajúce sa hodnotenia výrobkov používaných v Únii ako doplnkové látky do siláže ku dňu, keď sa uvedené nariadenie stalo uplatniteľným.
            
         
               (2)
            
            
               V súlade s článkom 10 ods. 7 nariadenia (ES) č. 1831/2003 boli Pediococcus pentosaceus (NCIMB 30068) a Pediococcus pentosaceus (NCIMB 30044), predtým Lactococcus lactis (NCIMB 30044), zapísané do registra kŕmnych doplnkových látok ako doplnkové látky do siláže pre všetky druhy zvierat.
            
         
               (3)
            
            
               V súlade s článkom 10 ods. 2 nariadenia (ES) č. 1831/2003 v spojení s jeho článkom 7 boli predložené žiadosti o povolenie Pediococcus pentosaceus (NCIMB 30068) a Pediococcus pentosaceus (NCIMB 30044) ako kŕmnych doplnkových látok pre všetky druhy zvierat a o ich zaradenie do kategórie „technologické doplnkové látky“ a do funkčnej skupiny „doplnkové látky do siláže“. K uvedeným žiadostiam boli priložené údaje a doklady vyžadované podľa článku 7 ods. 3 nariadenia (ES) č. 1831/2003.
            
         
               (4)
            
            
               Európsky úrad pre bezpečnosť potravín (ďalej len „úrad“) dospel vo svojich stanoviskách zo 6. marca 2014 (2) k záveru, že Pediococcus pentosaceus (NCIMB 30068) a Pediococcus pentosaceus (NCIMB 30044) sú rezistentné voči tetracyklínu – antibiotiku, ktoré sa používa v humánnej a veterinárnej medicíne.
            
         
               (5)
            
            
               Na základe dostupných informácií nemožno vylúčiť riziko rozšírenia rezistencie voči uvedenému antibiotiku na iné mikroorganizmy prostredníctvom Pediococcus pentosaceus (NCIMB 30068) a Pediococcus pentosaceus (NCIMB 30044). Preto nebolo stanovené, že Pediococcus pentosaceus (NCIMB 30068) a Pediococcus pentosaceus (NCIMB 30044) nemajú nepriaznivé účinky na zdravie zvierat, zdravie ľudí ani na životné prostredie, ak sa za navrhovaných podmienok používajú ako kŕmne doplnkové látky.
            
         
               (6)
            
            
               Podmienky povoľovania stanovené v článku 5 nariadenia (ES) č. 1831/2003 preto nie sú splnené. Z tohto dôvodu by sa malo povolenie Pediococcus pentosaceus (NCIMB 30068) a Pediococcus pentosaceus (NCIMB 30044) ako kŕmnych doplnkových látok zamietnuť.
            
         
               (7)
            
            
               Keďže ďalšie používanie Pediococcus pentosaceus (NCIMB 30068) a Pediococcus pentosaceus (NCIMB 30044) ako kŕmnych doplnkových látok môže predstavovať riziko pre ľudské zdravie a zdravie zvierat, tieto kŕmne doplnkové látky by sa mali čo najskôr stiahnuť z trhu. Z praktických dôvodov je však potrebné poskytnúť zainteresovaným stranám lehotu, počas ktorej by mohli vyčerpať existujúce zásoby siláže vyrobenej z uvedených kŕmnych doplnkových látok.
            
         
               (8)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   Zamietnutie povolenia
   Povolenie Pediococcus pentosaceus (NCIMB 30068) a Pediococcus pentosaceus (NCIMB 30044) ako kŕmnych doplnkových látok sa zamieta.
   Článok 2
   Prechodné opatrenia
   1.   Existujúce zásoby Pediococcus pentosaceus (NCIMB 30068) a Pediococcus pentosaceus (NCIMB 30044) a premixov, ktoré ich obsahujú, sa musia stiahnuť z trhu hneď, ako je to možné, a najneskôr do 30. septembra 2014.
   2.   Siláž vyrobená z Pediococcus pentosaceus (NCIMB 30068) a Pediococcus pentosaceus (NCIMB 30044) alebo premixov obsahujúcich tieto látky pred 1. augustom 2014 sa môže používať až do vyčerpania zásob.
   Článok 3
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. júla 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 268, 18.10.2003, s. 29.
   
      (2)  Vestník EFSA (EFSA Journal) (2014) 12(3):3609 a Vestník EFSA (EFSA Journal) (2014) 12(3):3610.